รายงานพิเศษ - งานศิลปาชีพ OTOP ก้าวไกล ด้วยพระบารมี ปี 2561
เริ่มขึ้นแล้วอย่างยิ่งใหญ่ สำหรับงานศิลปาชีพ ประทีปไทย OTOP ก้าวไกล ด้วยพระบารมี ประจำปี ที่กรมการพัฒนาชุมชน กระทรวงมหาดไทย จัดขึ้น ซึ่งเป็นปีที่ 7 แล้วยังคงได้รับความสนใจจากประชาชนผู้ชื่นชอบในผลิตภัณฑ์ โอทอป เข้าชมงานและอุดหนุนสินค้าภายในงานอย่างคึกคัก โดยคาดว่าตลอดการจัดงานทั้ง 9 วัน จะมียอดเงินสะพัดไม่ต่ำกว่า 900 ล้านบาท 

กรมการพัฒนาชุมชน กระทรวงมหาดไทย จัดงาน ศิลปาชีพ ประทีปไทย OTOP ก้าวไกล ด้วยพระบารมี ประจำปี 2561 ซึ่งเป็นการจัดงานครั้งที่ 7 นับตั้งแต่ปี 2555 เป็นต้นมา เพื่อเฉลิมพระเกียรติสมเด็จพระเจ้าอยู่หัว และเพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ด้วยพระมหากรุณาธิคุณที่ทรงช่วยเหลือราษฎร ให้มีอาชีพเสริม เพิ่มพูนรายได้อย่างกว้างขวาง อันเป็นที่มาของโครงการส่งเสริมศิลปาชีพ และมูลนิธิส่งเสริมศิลปาชีพ อีกทั้งยังเป็นการเพิ่มช่องทางการจำหน่ายผลิตภัณฑ์ OTOP อีกด้วย นายสุธี มากบุญ รัฐมนตรีช่วยว่าการกระทรวงมหาดไทย กล่าวว่า ในการจัดงานครั้งนี้ เพื่อให้พสกนิกรชาวไทย ได้สำนึกในพระมหากรุณาธิคุณของพระแม่เจ้าแห่งแผ่นดิน ที่ทรงมีต่อการอนุรักษ์และส่งเสริมศิลปะฝีมือภูมิปัญญาของคนไทยให้คนทั้งโลกได้ชื่นชม ตลอดจนเป็นการจัดแสดง และจัดจำหน่ายสินค้า OTOP ที่ขยายงานมาจากโครงการศิลปาชีพ คาดว่าตลอดการจัดงานทั้ง 9 วัน จะมียอดเงินสะพัดไม่ต่ำกว่า 900 ล้านบาท ขณะเดียวกันยังสามารถกระจายรายได้ให้กับเศรษฐกิจชุมชนฐานราก และ กระตุ้นเศรษฐกิจในภาพรวมของประเทศได้มากยิ่งขึ้น

ด้านนายอภิชาติ โตดิลกเวชช์ อธิบดีกรมการพัฒนาชุมชน กล่าวด้วยว่า รัฐบาล ได้ให้ความสำคัญกับ โอทอป อย่างมาก เนื่องจากสามารถตอบโจทย์เศรษฐกิจฐานรากได้เป็นอย่างดี ขณะเดียวกันยังเดินหน้าขับเคลื่อนต่อด้วยการดำเนินโครงการชุมชนท่องเที่ยว โอทอปนวัตวิถี ขึ้น ซึ่งเป็นอีกส่วนสำคัญในการที่จะทำให้โอทอปโตแบบก้าวกระโดด และจะทำให้ประชาชนมีรายได้เพิ่มขึ้น และมีคุณภาพชีวิตที่ดีมากยิ่งขึ้น ซึ่งในเดือนกันยายนี้จะเห็นผลเป็นรูปธรรมมากยิ่งขึ้น

สำหรับกิจกรรมที่สำคัญภายในงาน นอกจากจะมีการนำผลิตภัณฑ์โอทอปจากทั่วประเทศมาจำหน่ายกว่า 2,000 บูธ แล้ว ยังมีการจัดนิทรรศการเฉลิมพระเกียรติสมเด็จพระเจ้าอยู่หัว และสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ที่ทรงมีต่อการอนุรักษ์และส่งเสริมภูมิปัญญาท้องถิ่นด้วย รวมทั้งยังมีการจัดแสดงและจำหน่ายผลงานของมูลนิธิศิลปาชีพ การขยายงานศิลปาชีพสู่ชุมชน โดยจัดแสดงผลิตภัณฑ์ชุมชนของหมู่บ้านข้างพระตำหนัก 4 ภูมิภาค ได้แก่ พระตำหนักทักษิณราชนิเวศน์, พระตำหนักภูพานราชนิเวศน์, พระตำหนักภูพิงค์ราชนิเวศน์ และพระตำหนักเปี่ยมสุข วังไกลกังวล ผู้สนใจสามารถร่วมชม และอุดหนุนสินค้าดีมีคุณภาพได้ตั้งแต่บัดนี้ ไปจนถึงวันที่ 19 ส.ค. ณ อาคารชาเลนเจอร์ 1-3 ศูนย์แสดงสินค้าและการประชุม อิมแพ็ค เมืองทองธานี